ทองปิดบวก 2.4 ดอลล่าร์
สัญญาทองคำตลาดนิวยอร์กปิดบวก2.4 ดอลล่าร์ ทำสถิติปิดบวกติดต่อกัน 2 วันทำการ หลังภัยแล้งหนุนราคาธัญพืชพุ่ง
21 ก.ค. 2555

สัญญาทองคำตลาดนิวยอร์กปิดบวก2.4 ดอลล่าร์ ทำสถิติปิดบวกติดต่อกัน 2 วันทำการ หลังภัยแล้งหนุนราคาธัญพืชพุ่ง
สัญญาทองคำตลาด COMEX (Commodity Exchange) ส่งมอบเดือนส.ค.เพิ่มขึ้น 2.4 ดอลลาร์ หรือ 0.15% ปิดที่ 1,582.8 ดอลลาร์/ออนซ์ 
จากการเปิดเผยของนักวิเคราะห์ว่า สัญญาทองคำได้แรงหนุนจากการคาดการณ์ที่ว่า การพุ่งขึ้นของราคาธัญพืชอาจส่งผลให้เกิดภาวะเงินเฟ้อ นักลงทุนจึงเข้าซื้อทองคำเพื่อหลีกเลี่ยงความเสี่ยงจากปัจจัยดังกล่าว โดยราคาธัญพืชปรับตัวสูงขึ้นเนื่องจากสภาพอากาศที่แห้งแล้งรุนแรงในสหรัฐ ซึ่งสถานการณ์ดังกล่าวทำให้ผลผลิตธัญพืชสหรัฐลดน้อยลงด้วย
รายงานการติดตามสถานการณ์ภัยแล้งของศูนย์บรรเทาภัยแล้งแห่งชาติของสหรัฐระบุว่า สหรัฐกำลังเผชิญกับภัยแล้งครั้งรุนแรงที่สุดนับตั้งแต่ทศวรรษที่ 1950 โดย 2 ใน 3 ของประเทศกำลังเผชิญกับความแห้งแล้งอย่างรุนแรง
รายงานดังกล่าวระบุว่า ณ วันอังคารที่ผ่านมา 64% ของพื้นที่ติดต่อกันในสหรัฐกำลังประสบกับภัยแล้งอย่างรุนแรง หลังมีสภาพอากาศแห้งแล้งติดต่อกันเป็นสัปดาห์ที่ 10 ขณะเดียวกันรายงานระบุว่า พื้นที่ 42% กำลังเผชิญกับภัยแล้งที่ร้ายแรงเป็นประวัติการณ์ ในขณะที่กว่า 80% ของผิวดินมีความแห้งอย่างผิดปกติ